72 sarnaqäwi: Diosax Ezequiasaruw yanapt’i
¿KUNATSA aka jaqix Jehová Diosar mayisiskpacha uk yattati? ¿Kunatsa altar nayraqatar aka qillqatanaka uchpacha? Aka tatax Ezequías satawa. Aynachankir pä tribun apnaqiripawa. Jan walt’äwinakan uñjasi. ¿Kunatsa?
Kunattix alayankir 10 triburux Asiria soldadonakaw atipjapxatayna. Uksankir israelitanakax jan wali jaqinakäpxapunïnwa ukat Jehová Diosax jan jark’aqkänti. Jichhax pä tribu contrarakiw Asiria soldadonakax jutapxäna.
Asiria apnaqiriw Ezequiasar carta apayanïna. Uka qillqatanakwa Ezequiasax Diosan nayraqatapar uchaski. Uka qillqatanakanxa Jehová Dios contraw parläna, ukat Ezequiasarux atipjayasxakim sänwa. Ukatwa Ezequiasax akham mayisïna: ‘Jehová Dios tata, Asiria apnaqirit qhispiyapxita. Ukhamat taqi markanakax yatipxani juma sapaki Diosätama’ sasa. ¿Jehová Diosax ist’pachänti?
Ezequiasax suma apnaqirïnwa. Janiw 10 tribu apnaqirinakjamäkänti, ni jan wali Acaz awkipjamäkänsa. Jupax Jehová Diosan taqpach arunakapwa sum ist’äna. Ukatwa, mayisiñ tukuyxäna ukhaxa, Isaías profetax Jehová Diosan arunakap akham sas apayanïna: ‘Asiria apnaqirixa janiw Jerusalenar mantankaniti. Janiw ni soldadonakapasa jak’achasinipkaniti. Ni mä flechsa flecht’anipkaniti aka marka contraxa’ sasa.
Aka manqha uñtma. ¿Khitinakäpachas aka jiwarat soldadonakax uk yattati? Asirionakawa. Jehová Diosaw mä angelap khitanïna, mä arumakiw uka angelax 185.000 Asiriankir soldadonak jiwarayäna. Ukatwa, Asiria apnaqirix t’ijtxäna.
Ukhamatwa pä tribux qhispïna, ukat mä qhawqha tiempox suman utjasxapxäna. Ukat Ezequiasan jiwatapatxa, Manasés yuqapaw apnaqirit utt’ayatäxäna. Manasesampi Amón yuqapampixa qhuru ñanqha apnaqirinakäpxänwa. Ukatwa wasitampi markax jan walinakampi nuwasiñanakampix phuqantxäna. Ukat kunapachatï Amonan yanapirinakapax Amonar jiwayxapxän ukhaxa, Josías yuqapaw pä tribun apnaqiripjam utt’ayatäxäna.
2 Reyes 18:1-36; 19:1-37; 21:1-25.
Jiskt’äwinaka
- ¿Khitis aka jaqixa, ukat kunatsa jan walt’añankiw sistanxa?
- ¿Diosan nayraqatapar uchaski uka qillqatanakax kunasa, ukat kamsasas Diosar mayisïna?
- ¿Ezequiasax kunjam apnaqirïnsa, ukat Isaías profetampix kuna yatiyäwsa Jehová Diosax apayäna?
- Kunjamtï akan uñjaskixa, ¿Asiria soldadonakar Jehová Diosan angelapax kamachänsa?
- Pä tribux sumansa utjasxapxchïnxa, ¿Ezequiasan jiwatapatxa kamachxarakïnsa?
Yaqha jiskt’äwinakampi
- Liyt’añamawa 2 Reyes 18:1-36.
¿Asiria apnaqirin mä jilïr oficialapax kunjamsa israelitanakar aynacht’ayañ munäna? (2 Rey. 18:19, 21; Éxo. 5:2; Sal. 64:3.)
¿Ezequiasat yatiqasisaxa uñisirinakarux Jehová Diosan Qhanañchirinakapaxa kunjamsa saykatapxi? (2 Rey. 18:36; Sal. 39:1; Pro. 26:4; 2 Tim. 2:24.)
- Liyt’añamawa 2 Reyes 19:1-37.
Jan walt’äw tiemponakanxa, ¿kunjamsa Ezequiasat Jehová Diosan markapax jichhürunakan yatiqasi? (2 Rey. 19:1, 2; Pro. 3:5, 6; Heb. 10:24, 25; Sant. 5:14, 15.)
Senaquerib sat apnaqirixa, ¿kuna kimsa jan walt’äwirus purt’asïna, ukat khitirus ukham pasarakini? (2 Rey. 19:32, 35, 37; Apo. 20:2, 3.)
- Liyt’añamawa 2 Reyes 21:1-6, 16.
¿Kunatsa Jerusalén apnaqirinakatxa Manasés sat apnaqiriw sinti qhuru apnaqirïna sasispaxa? (2 Cró. 33:4-6, 9.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn